เยาวชนไทยคว้า 2 เหรียญทองแดง 12 เหรียญฝีมือยอดเยี่ยม จากการแข่งขันฝีมือแรงงานนานาชาติ ครั้งที่ 45 ที่สหพันธรัฐรัสเซีย
เยาวชนไทยคว้า 2 เหรียญทองแดง 12 เหรียญฝีมือยอดเยี่ยม จากการแข่งขันฝีมือแรงงานนานาชาติ ครั้งที่ 45 ที่สหพันธรัฐรัสเซีย นายสุชาติ พรชัยวิเศษกุล อธิบดีกรมพัฒนาฝีมือแรงงาน เปิดเผยภายหลังพิธีปิดการแข่งขันฝีมือแรงงานนานาชาติ ที่คาซาน อารีน่า เมืองคาซาน สหพันธรัฐรัสเซีย ว่า กระทรวงแรงงาน ส่งเยาวชนตัวแทนประเทศไทยที่มีความสามารถด้านทักษะอาชีพและผ่านการแข่งขันฝีมือแรงงานอาเซียนมาก่อน เข้าร่วมการแข่งขันฝีมือแรงงานนานาชาติ ครั้งที่ 45 ที่สหพันธรัฐรัสเซีย ระหว่างวันที่ 22-27 สิงหาคม 2562 โดยในครั้งนี้จัดให้มีการแข่งขันใน 56 สาขาอาชีพ ซึ่งมีเยาวชนเข้าร่วมการแข่งขันราว 1,300 คนจาก 68 ประเทศทั่วโลก ประเทศไทยได้ส่ง 25 เยาวชน ลงแข่งขันใน 23 สาขาอาชีพ ผลการแข่งขันเยาวชนไทยสามารถคว้ารางวัลได้ 14 รางวัล ได้แก่ 2 เหรียญทองแดง และ 12 เหรียญฝีมือยอดเยี่ยม โดยเหรียญทองแดงจากนายพัชรพล สุขคง สาขาเครื่องจักรกล CNC เครื่องกัด และนางสาวฉัตรวริน คลองน้อย สาขาบริการอาหารและเครื่องดื่ม นอกจากนี้ ยังมีเยาวชนไทยได้รับรางวัลอีก 12 เหรียญฝีมือยอดเยี่ยม อย่างเช่น สาขาโพลีเมคคานิกส์และระบบอัตโนมัติ สาขาออกแบบโมเดล สาขาเทคโนโลยีระบบไฟฟ้าภายในอาคาร สาขาจัดดอกไม้ สาขาประกอบอาหาร และสาขาสีรถยนต์ ส่วนรางวัล Best of Nation หรือรางวัลคะแนนได้สูงสุดของประเทศไทย เป็นของนายวุฒิชัย ปลิกแสง สาขาเครื่องจักรกล CNC (เครื่องกลึง) อย่างไรก็ตาม พอใจกับผลการแข่งขัน ซึ่งจะนำข้อมูลต่างๆ ในการแข่งขันครั้งนี้ไปหารือกับผู้เกี่ยวข้องเพื่อดูว่าปัญหาอุปสรรคอยู่ตรงไหน โดยเฉพาะสาขาที่คาดว่าจะได้รับเหรียญรางวัล แต่ผลแข่งขันได้รับเพียงเหรียญฝีมือยอดเยี่ยม ขณะที่ ข้อสอบในปีนี้มีความยากและซับซ้อนมากขึ้น มีการเปลี่ยนข้อสอบ 30% ซึ่งเป็นสิ่งที่จะต้องนำกลับไปพัฒนาปรับปรุงหลักสูตรการฝึกอบรม และพัฒนาบุคลากรของไทยให้ก้าวทันประเทศอื่นๆ ที่มีการพัฒนาบุคลากรไปมาก รวมทั้งมีเครื่องมือเครื่องจักรที่ทันสมัย ส่วนเยาวชนที่ผ่านเวทีนี้พร้อมส่งเสริมการทำงานทั้งในภาครัฐและภาคเอกชนนางสาวฉัตรวริน คลองน้อย สาขาบริการอาหารและเครื่องดื่ม เยาวชนที่ได้รับเหรียญทองแดง เปิดใจว่า รู้สึกโล่งใจและดีใจมาก ซึ่งเป็นเหรียญแรกในสาขานี้ที่สามารถคว้าเหรียญได้และสร้างชื่อเสียงให้แก่ประเทศ คุ้มค่ากับการฝึกซ้อมอย่างหนักมานานถึง 2 ปี พร้อมจะนำความรู้และประสบการณ์ไปถ่ายทอดให้น้องรุ่นใหม่ให้สามารถกลับมาคว้ารางวัลได้อีกครั้งกระทรวงแรงงาน จะนำคณะเยาวชนไทยเดินทางกลับประเทศไทย ในวันพรุ่งนี้ 28 สิงหาคม 2562 และจะถึงสนามบินสุวรรณภูมิ เวลา 10.05 น. ในวันที่ 29 สิงหาคมนี้